A la fin, dimpués de tantas malas viandas, plegué en o lugar. O viello lugar de yo perdito en meyo de l'alto país de os buixos. Yere plen de ganas de contar a totz o que ebe visto en o mío viage arredol de o mundo. Yo sí que podebe dicir con razón que venibe de a quinta forca. Ebe vesitato islas e altras muitas tierras continentals en as que creixeban matas carnivoras que nunca se'n veyen fartas e paixaros d'es més raros plumages, con es cantos més estranios. Ebe conoixito hombres de tota endole e pelage. Gentde totas as menas, grandarias, formas e colors que ni an tos podetz entrefilar que puedan existir. En os míos viaches maritimos ebe puesto veyer cosas bien rarizas, o debant ta zaga, o mundo justoá o revés: peixes voladors prebando d'apercazar insectos e aves chicotonas en os suyos breus volitos, e paixaros marinos que se zabucaban de bocadients baixo as auguas e, capuciando, sobatendo con rasmia as alas en ixe altro aire estranio e liquido, encorreban á os peixes dica las leixanas profundidatz de o mar.